ก.ล.ต.เปิดเฮียริ่งออกเกณฑ์ SME จ่อลดขั้นตอน-ต้นทุนสนับสนุนเข้าสู่แหล่งเงินทุน
ก.ล.ต.เปิดเฮียริ่งออกเกณฑ์ SME จ่อลดขั้นตอน-ต้นทุนสนับสนุนเข้าสู่แหล่งเงินทุน
ก.ล.ต.เปิดเฮียริ่งออกเกณฑ์ SME จ่อลดขั้นตอน-ต้นทุนสนับสนุนเข้าสู่แหล่งเงินทุน
26 พ.ย. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการออกหลักเกณฑ์เพื่อรองรับการระดมทุนของวิสาหกิจขนาดกลางและขนาดย่อม หรือ SME (เอสเอ็มอี) เพื่อช่วยเพิ่มอีกหนึ่งทางเลือกให้เอสเอ็มอีสามารถเข้าถึงแหล่งเงินทุนในตลาดทุนได้ตามความเหมาะสมและความต้องการ ด้วยแผนแม่บทภายใต้ยุทธศาสตร์ชาติ 20 ปี (ปี 2561 – 2580) ให้ความสำคัญต่อการผลักดันและเพิ่มศักยภาพของเอสเอ็มอี เนื่องจากเป็นกลไกในการแก้ไขปัญหาความยากจนของประเทศและมีบทบาทในการพัฒนาเศรษฐกิจของประเทศให้เจริญเติบโต และหนึ่งในแผนย่อยที่ผลักดันคือ กาสร้างโอกาสให้เอสเอ็มอีเข้าถึงบริการทางการเงิน ซึ่งรวมถึงการจัดหาแหล่งเงินทุนรูปแบบใหม่ และการพัฒนาช่องทางการเข้าถึงแหล่งเงินทุนรูปแบบใหม่
โดย ก.ล.ต. พบว่า หนึ่งในปัญหาและอุปสรรคที่ทำให้เอสเอ็มอีไม่สามารถเข้าถึงแหล่งเงินทุนในตลาดทุนเกิดจากกฎหมายและกฎเกณฑ์ที่เกี่ยวกับการระดมทุนไม่เอื้ออำนวย ทำให้มีขั้นตอนและต้นทุนที่ไม่จำเป็น รวมทั้งเครื่องมือในตลาดทุนอาจยังไม่ตอบโจทย์ความต้องการของเอสเอ็มอี ก.ล.ต. จึงมีแนวคิดที่จะออกหลักเกณฑ์เพื่อช่วยเพิ่มทางเลือกให้เอสเอ็มอีมีเครื่องมือการระดมทุนที่หลากหลาย สามารถระดมทุนในตลาดทุนได้อย่างถูกต้องและเหมาะสมกับความต้องการตามประเภทและขนาดของเอสเอ็มอี อาทิ การเสนอขายหุ้นและหุ้นกู้แปลงสภาพโดยผู้ประกอบการไม่ต้องยื่นเอกสารใด ๆ ต่อ ก.ล.ต. ซึ่งจะช่วยลดขั้นตอนและต้นทุนที่ไม่จำเป็น และสามารถเสนอขายต่อผู้ลงทุนสถาบัน กิจการเงินร่วมลงทุน หรือ นิติบุคคลร่วมลงทุน รวมทั้งกรรมการและพนักงาน โดยไม่จำกัดจำนวนและมูลค่าการเสนอขาย
 
 